31994D0360
L 158/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 май 1994 година
относно намалената честота на физическите проверки, които трябва да се извършват на пратки с определени продукти при внос от трети страни съгласно Директива на Съвета 90/675/ЕИО
(94/360/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива на Съвета 90/675/ЕИО от 10 декември 1990 г. за определяне на принципите относно организацията на ветеринарните проверки на продукти, въведени в Общността от трети страни (1), последно изменена и допълнена с Директива 92/118/ЕИО (2) и по-специално член 8, параграф 3 от нея,
като има предвид, че намаляването на честотата на физическите проверки на пратки с продукти, внесени от трети страни, следва да се определи на основата на критериите, посочени в член 8, параграф 3 от Директива 90/675/ЕИО, като се държи сметка за опита в държавите-членки и опасността за общественото здраве и здравето на животните в Общността;
като има предвид, от друга страна, че за определени трети страни, с които Общността е сключила споразумения за еквивалентност, е възможно да се приложи намаляване на физическите проверки за определени продукти, като се вземе под внимание, наред с другото, прилагането на принципа на регионализация, в случай на болест по животните, както и на други ветеринарни принципи на Общността;
като има предвид, че намаляването на честотата на физическите проверки ще се извърши от всяка държава-членка; като има предвид, че то трябва да се извърши по такъв начин, че вносителят да не може да предвиди дали някоя пратка ще бъде предмет на физическа проверка;
като има предвид, че е необходимо редовно да се преразглежда степента на намаляването въз основа на получена от Комисията или държавите-членки информация за извършването на проверките в граничните инспекционни пунктове;
като има предвид, че държавите-членки следва незабавно да информират Комисията, когато проверките показват, че продуктите не отговарят на необходимите изисквания или показват някоя друга нередност;
като има предвид, че взетите в настоящото решение мерки са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. В приложение на член 8, параграф 3 на Директива 90/675/ЕИО, държавите-членки прилагат намаляване на честотата на физическите проверки на продукти, внесени от трети страни, които фигурират в приложение I към настоящото решение, когато Общността е взела решения да изготви, без да се засяга споразумението за ЕИП:
-
списък на одобрени трети страни,
-
списък на одобрени учреждения (здраве на животните и обществено здраве), и
-
образец на сертификат (здраве на животните и обществено здраве).
2. За посочените в приложение II трети страни, степента на физическите проверки, които всяка държава-членка трябва да извършва на пратки с продукти от една и съща група, е тази, която е определена в същото приложение.
3. Параграфи 1 и 2 се прилагат, без да се засягат членове 15 и 19 на Директива 90/675/ЕИО.
Когато държава-членка прилага предвидените в член 15 на Директива 90/675/ЕИО мерки, ситуацията се преразглежда незабавно в съответствие с процедурата, установена в член 23 на Директива 90/675/ЕИО; за тази цел съответната държава-членка незабавно информира Комисията и другите държави-членки, по-специално с оглед прилагането на втората алинея на член 3, параграф 3 от настоящото решение.
Член 2
Държавите-членки организират физически проверки по такъв начин, че да не е възможно за вносителя да предвиди дали някоя конкретна пратка ще бъде предмет на физическа проверка.
Член 3
1. Държавите-членки следят във всеки граничен инспекционен пункт, изброен в Решение на Комисията 94/24/ЕО (3), да се съхранява регистър с резултатите от всички проверки на внесени пратки с продукти в съответствие с приложение III към настоящото решение най-малко за 18 месеца след датата на проверката. Регистърът с резултатите включва пратки, които не са допуснати за свободно движение в Общността. Централният ветеринарен орган на всяка държава-членка е длъжен да изпрати на Общността резюме с резултатите в посочения в приложение III формат, преди 1 септември 1994 г., а след това на всеки 6 месеца.
2. За оценяване на резултатите от извършените проверки, Комисията предоставя на Постоянния ветеринарен комитет доклад въз основа на предвидените в параграф 1 резюмета.
3. Въз основа на доклада, посочен в параграф 2, Комисията преразглежда установените в приложения I и II честоти два пъти годишно, а за първи път - преди 1 октомври 1994 г.
В съответствие с установената в член 23 от Директива 90/675/ЕИО процедура, Комисията също така преразглежда посочените в приложения I и II към настоящото решение честоти по молба на държава-членка или по своя инициатива, като взема под внимание критериите, посочени в член 8, параграф 3 на Директива 90/675/ЕИО, както и прилагането на принципа на регионализация и на други ветеринарни принципи на Общността.
4. Когато ветеринарните проверки показват нередност със сериозни последици за здравето на животните или общественото здраве, държавите-членки незабавно информират Комисията.
Член 4
Честотата на физическите проверки на пратките с продукти, които са посочени в приложение I към настоящото решение, не засяга разпоредбите за физически проверки, определени в Директива 92/118/ЕИО или решение на Комисията, взето съгласно тази директива, или във всеки друг акт на Общността.
Член 5
Когато решение на Съвета, отнасящо се до споразумения за еквивалентност във ветеринарната област, определя специфични честоти на физически проверки, Комисията включва тези честоти в приложение II.
Член 6
Настоящото решение ще бъде изменено, веднага след като Съветът приеме съответните изменения на Директива 90/675/ЕИО.
Член 7
Настоящото решение се прилага от 1 октомври 1994 г.
Член 3 се прилага от 15-ия ден от датата на нотифициране на настоящото решение.
Член 8
Адресати на настоящото решение са държавите-членки.
Съставено в Брюксел на 20 май 1994 година